ตลาดหุ้นเอเชียลดลงเช้านี้ หลังสหรัฐเผยข้อมูลเศรษฐกิจผันผวน
ตลาดหุ้นเอเชียลดลงเช้านี้ หลังสหรัฐเผยข้อมูลเศรษฐกิจผันผวน
23 ธ.ค. 2559

ผู้สื่อข่าวรายงานว่า ตลาดหุ้นเอเชียปรับตัวลงในเช้าวันนี้ ตามทิศทางของตลาดหุ้นนิวยอร์กที่ปิดลบเมื่อคืน หลังจากสหรัฐเปิดเผยข้อมูลเศรษฐกิจที่ผันผวน
โดยดัชนี SSE Composite ตลาดหุ้นจีนเปิดวันนี้ที่ 3,134.93 จุด ลดลง 4.63 จุด, ดัชนี HSI ตลาดหุ้นฮ่องกงเปิดวันนี้ที่ 21,553.78 จุด ลดลง 82.42 จุด, ดัชนี TAIEX ตลาดหุ้นไต้หวันเปิดวันนี้ที่ 9,112.33 จุด ลดลง 6.42 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,036.17 จุด เพิ่มขึ้น 0.44 จุด, ดัชนี FTSE STI ตลาดหุ้นสิงคโปร์เปิดวันนี้ที่ 2,869.45 จุด ลดลง 12.59 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,622.09 จุด ลดลง 1.11 จุด ส่วนตลาดหุ้นญี่ปุ่นปิดทำการวันนี้ เนื่องในวันเฉลิมพระชนมพรรษาองค์สมเด็จพระจักรพรรดิ์
ทั้งนี้ สหรัฐเปิดเผยว่า ตัวเลขประมาณการขั้นสุดท้ายสำหรับจีดีพีไตรมาส 3 อยู่ที่ระดับ 3.5% สูงกว่าตัวเลขประมาณการครั้งที่ 2 ที่ระดับ 3.2% และสูงกว่าประมาณการครั้งที่ 1 ที่ระดับ 2.9% จากแรงหนุนของการส่งออก และการใช้จ่ายของผู้บริโภค อย่างไรก็ดี ข้อมูลด้านแรงงานกลับอ่อนแอลง โดยจำนวนชาวอเมริกันที่ยื่นขอสวัสดิการว่างงานครั้งแรกเพิ่มขึ้น 21,000 รายในสัปดาห์ที่แล้ว สู่ระดับ 275,000 ราย ซึ่งเป็นระดับสูงสุดนับตั้งแต่เดือนมิ.ย. สูงกว่าตัวเลขคาดการณ์ของนักวิเคราะห์ที่ระดับ 256,000 ราย
ส่วนการใช้จ่ายผู้บริโภคเดือนพ.ย.ของสหรัฐขยับขึ้นเพียง 0.2% ในเดือนพ.ย. น้อยกว่าที่นักวิเคราะห์คาดว่าจะเพิ่มขึ้น 0.3% ขณะที่รายได้ส่วนบุคคลทรงตัวในเดือนพ.ย. ซึ่งนับเป็นครั้งแรกในรอบ 9 เดือนที่รายได้ไม่มีการปรับตัวขึ้น
